

 REPUBLIKA HRVATSKA

SPLITSKO-DALMATINSKA ŽUPANIJA

 GRAD OMIŠ

**Gradsko vijeće**

Klasa: 021-05/17-01/04

Urbroj: 2155/01-01-20-30

Omiš, 28. srpnja 2020.g

**Z A P I S N I K**

o radu 30. sjednice Gradskog vijeća Grada Omiša

održane 28. srpnja 2020. godine u Omišu, Priko, prizemlje zgrade „Ilirsko sjemenište“

Započeto u 9.00 sati

Vrši se tonski zapis tijeka sjednice.

Zapisnik se sačinjava na temelju tonskog zapisa.

Voditeljica zapisnika: Ružica Jerčić

NAZOČNI ČLANOVI VIJEĆA:

1. Zvonko Močić, dr. med.
2. Sanja Ilić, prof.
3. Nikola Tijardović, bacc.fizio.
4. Simona Jurjević, dipl.uč.
5. Tonći Stanić
6. Ivan Medić, dipl.ing.
7. Ana Generalić, prof.
8. Mijo Mimica, oec.
9. Tomislav Bartulović
10. Jure Šaban Stanić
11. Suzana Gojsalić, mag.iur
12. Denis Dujmović, ing.građ.
13. Ivan Puljiz (do t.11.)
14. Zdravka Šodan

NENAZOČNI ČLANOVI VIJEĆA:

1. Josip Banović, dr.med.
2. Lovrenka Kovačić Bućan, dipl.iur.
3. Ivan Bogdanović. mag.edu.hist.et.phil.

OSTALI NAZOČNI:

1. Ivo Tomasović, dipl. oec., gradonačelnik
2. Ivan Bartulović, mag. ing. aedif., zamjenik gradonačelnika
3. Lidija Pavković, dipl.iur., pročelnica ureda gradonačelnika
4. Stipe Žuljević Mikas, dipl.ing. pročelnik UO za KDS, UP i ZO
5. Mate Sovulj, dipl.ing, upravitelj Vlastitog pogona
6. Đeki Stanić, dipl.iur., pročelnik UO za gospodarstvo i društvene djelatnosti
7. Zorica Terzić, dipl.iur., voditeljica odsjeka za javne površine i zakup
8. Đurđica Đelalija, dipl.iur. voditeljica odsjeka za imovinsko pravne poslove

9. Leonardo Ljubičić, dipl.ing, direktor „Peovica“ d.o.o. Omiš

Neki vijećnici su tijekom sjednice napuštali prostoriju i vraćali se. Predsjedavatelj je kontinuirano skrbio o potrebnom kvorumu za nesmetano održavanje sjednice.

Predsjedavatelj je predložio dnevni red kao u dostavljenim materijalima.

Nakon glasovanja je utvrđeno da je sa 13 glasova ZA i 1 glasom PROTIV usvojen slijedeći

**d n e v n i r e d**

1. Usvajanje zapisnika o radu 29. sjednice Gradskog vijeća Grada Omiša

2. Vijećnički upiti

3. Prijedlog Odluke o donošenju Strategije upravljanja imovinom Grada Omiša za razdoblje

 2020.-2026.g.

4. Prijedlog Odluke o davanju suglasnosti na prijedlog teksta dodatka br. 3. Ugovora

 o zakupu auto kampa Ribnjak

5. Prijedlog Odluke o dopuni Odluke o privremenom oslobađanju od obveze plaćanja

 zakupnine

6. Prijedlog Odluke o izmjeni i dopuni Odluke o komunalnoj infrastrukturi Grada Omiša i

 njezinom pravnom statusu

7. Prijedlog mišljenja o davanju ovlaštenja za pokretanje postupka izdavanja lokacijske

 dozvole za koncesiju na pomorskom dobru na predjelu Garma – Ravnice

8. Prijedlog Odluke kojom se Dječjem vrtiću Omiš predaje poslovni prostor na adresi Put

 Ribnjaka 11 radi obavljanja djelatnosti predškolskog odgoja

9. Prijedlog Odluke o ukidanju svojstva javnog dobra na kat.čest.zem. 9575 i 8842

 k.o. Rogoznica

10. Prijedlog Rješenja o imenovanju ravnateljice Gradskog muzeja Omiš

11. Prijedlog Rješenja o imenovanju Ravnateljice Gradske knjižnice Omiš

12. Prijedlog za zauzimanje stava o inicijativi građana naselja Dubrava za izdvajanje naselja

 Dubrava iz sustava Grada Omiša i pripajanje Gradu Splitu

**Ad 1/**

USVAJANJE ZAPISNIKA O RADU 29. SJEDNICE GRADSKOG VIJEĆA GRADA OMIŠA

Na nacrt Zapisnika o radu 29. sjednice Gradskog vijeća Grada Omiša istaknute su slijedeće primjedbe:

**Tomislav Bartulović** – primjedba se odnosi na njegov upit o deponiranju smeća kao i o paljenju istog u Novim Selima, u zapisniku stoji da je to „hvale vrijedan čin“ – no oni koji to govore ne žive gore i ne vide kakav je to problem, to je ekocid.

Gradonačelnik – nije hvale vrijedno paljenje smeća, nego akcija prikupljanja i čišćenja od smeća i gospođa Terzić je upravo tako i rekla.

**Denis Dujmović** – na stranici 3.Zapisnika umjesto „vjetropark iznad Seoca se razvijao još od 2020.g.“ – treba stajati - „vjetropark iznad Seoca se razvijao još **od 2002.**g.“

Također umjesto „pod upravom ŽUC-a“ treba stajati pod upravom **Hrvatskih cesta**.

Nakon zaključenja rasprave Predsjedavatelj je prijedlog Zapisnika (sa usvojenim primjedbama) dao na glasovanje potom je utvrđeno da je jednoglasno sa 14 glasova ZA usvojen Zapisnik o radu 29. sjednice Gradskog vijeća Grada Omiša.

**Ad 2/**

VIJEĆNIČKI UPITI

**Mijo Mimica** – više puta pitao je za problem parkinga u naselju, gospodina Tafre, on je jučer bio na razgovoru u komunalnom odjelu pa moli da ga se izvijesti o ishodu istog.

Već nekoliko godina moli da Peovica vrši odvoz smeća subotom ili nedjeljom (dva ili tri ljetna mjeseca), a radi smjena gostiju. To se je ranije radio, ne zna zašto je sada toliki problem to organizirati? Smeće se usmrdi preko vikenda i to je užasna slika za turizam. Ima puno ljudi koji nisu u Peovici uzeli kante za smeće jer nisu evidentirani – treba naći načina da se to riješi.

Zahvaljuje gđi. Terzić za intervenciju na staroj cesti, vezano za parkiranje vozila.

Deponij iskopnog materijala – Strabag – materijal se vozi u Gata – što će kasnije biti s tim nasipom, hoće li tu ostati ili će se materijal voziti negdje dalje?

Leonardo Ljubičić – mora priznati da, osnim nekoliko interventnih odvoza, nije uspio organizirati odvoz smeća vikendom, no budući da nam je svima cilj da naši gosti budu zadovoljni, uvesti će interventnu ekipu koja će subotom obilaziti teren i prikupiti taj otpad.

Nitko i nigdje ne vozi smeće svaki dan, otpad se treba razvrstavati, pa onda bio otpad neće ni smrditi i ukupna količina miješanog komunalnog otpada će biti manja.

Frekvencija odvoza otpada mora biti održiva a da ipak zadovoljava potrebe korisnika.

Što se tiče odmorišta uz magistralnu cestu, odavno smo zatražili od Hrvatskih cesta da oni odvoze to smeće jer je to njihova obveza. Konačno smo, uz konstantne pritiske, uspjeli dogovoriti da oni jednom tjedno prazne spremnike, što je naravno premalo u sezoni, a naša ekipa uvijek pokupi interventno.

Što se tiče prijavljivanja korisnika Peovici – mi smo tu u velikom problemu jer zbog zakona o zaštiti osobnih podataka od niti jedne institucije ne možemo dobiti podatke o broju članova kućanstva. Sve aktivnosti koje nam zakon dozvoljava smo poduzeli, krajem 2018.g smo poslali na kućne adrese Izjave koje treba popuniti podacima i vratiti Peovici. Mi smo te podatke duži prihvatiti, ne možemo ulaziti u kuće i brojati članove kućanstva. Kada smo počeli sa podjelom kanti onda su se počeli javljati jer nije više bilo javnih kontejnera. Kontinuirano radimo sve što je u našoj mogućnosti da što više ljudi bude evidentirano i u posljednje tri godine smo podigli broj korisnika za 1000.

Na području Omiša, Dugog Rata, Šestanovca i Zadvarja, prema popisu živi oko 25 000 stanovnika, a u našoj evidenciji ih imamo 18.800,00. Ove brojke sve govore – kada bismo uspjeli sve korisnike evidentirati onda bi i cijena fiksnog dijela mogla biti znatno manja.

Na tome moramo svi poraditi i podignuti svijest građana o otpadu.

Također i turistički ležajevi – ima ih oko 24.000 ležajeva, a u evidenciji Peovici je 14 000.

Turistička zajednica, Ministarstvo turizma, nitko Peovici ne da podatke, no mi smeće moramo kupiti i odvoziti na deponij – što naravno košta.

Gradonačelnik – problem frekvencije odvoza otpada – između ostalog je tu i problem što Karepovac nedjeljom ne radi, a subotom radi do 12. sati. Svakako treba pokušati odvoz sa petka prebaciti na subotu, a sa Karepovcem dogovoriti deponiranje subotom popodne, ako je to moguće.

Đurđica Đelalija – predmet Tafra – gospodin je jučer bio na sastanku u komunalnom odjelu, iznio je svoje zahtjeve, no mjesto za parking koje gosp. Tafra traži se nalazi baš na ulazu u drugu privatnu parcelu gosp. Marijanovića. To je jedino mjesto na kojem gosp. Marijanović može ući na svoje privatno vlasništvo. Zatražiti ćemo mišljenje gospodina Marijanovića, pa ćemo onda dati konačan odgovor gospodinu Tafra.

**Mijo Mimica** – što se tiče podataka za Peovicu, njih treba upariti sa podacima iz komunalnog odjela jer oni imaju podatke o vlasnicima nekretnina jer rade naplatu komunalne naknade.

Bez obzira na sve probleme, svakako je potreban interventan odvoz otpada subotom jer ako se to ne napravi to će smeće završiti tko zna gdje jer će ga ljudi bacati okolo.

Leonardo Ljubičić- kontrola nelegalnog odlaganja otpada nije u nadležnosti Peovice nego je na nama da pokupimo smeće kada nam netko za to da nalog. Do sada smo 2 puta razmijenili podatke sa komunalnim odjelom no ni oni nemaju podatak koliko članova ima pojedino domaćinstvo. Kada bi svi korisnici bili prijavljeni naše bi cijene mogle biti niže i do 30% pa nam je to svima na razmišljanje.

Gradonačelnik – pokušavali smo preko Agencije za zaštitu osobnih podataka doći do pravih podataka o iznajmljivačima, no to po zakonu jednostavno nije moguće.

Ranije su to davale turističke zajednice, a sada više ne mogu. Zbog toga smo bili prisiljeni uvesti paušal (po krevetu), što nije dobro ni pravedno rješenje, no u ovom trenutku je jedino moguće.

**Ivan Puljiz** – kao ugostitelj ima problem sa odvozom smeća jer se smeće ne želi odvoziti popodne kao i praznicima. Spreman je dati plaću djelatniku Peovice za taj posao, odnosno uslugu, pa pita direktora Peovice kako je moguće riješiti ovaj problem?

Leonardo Ljubičić – na našoj internetskoj stranici nalazi se cjenik usluga i svaka se usluga može naručiti i naravno prema cjeniku platiti.

Javna usluga je jedno, a ono što je van javne usluge može se naručiti u Peovici i prema cjeniku platiti.

**Denis Dujmović** – mrtvačnica Čišla – dobio je odgovor da je problem arheološki. Konzervatorski odjel je rekao da nema prepreka izgradnji osnim što eventualno treba napraviti arheološka istraživanja prije početka radova, ako to konzervatori utvrde.

Također i za mrtvačnicu u Seocima nema zapreke za gradnju, a ništa po ovom pitanju nije napravljeno. Ovdje se ne radi o tome da nema novca, nego se radi o nedostatku volje da se ovi projekti razvijaju i riješe.

Buka u ugostiteljskom objektu EOL – građani su u 11. mjesecu prošle godine dostavili prigovor na to – između ostalog i svim gradskim vijećnicima, smatra da ima pravo da takvi dopisi dođu do njega kao oporbenog vijećnika.

Ako netko krši propis o buci treba ga sankcionirati, a ne razgovarati ćemo ….i sl.

2019. g. zainteresirana skupina je pokrenula inicijativu za izmjenu UPU Mala Luka – nitko do danas nije ih pozvao niti na razgovor – takve su stvari nedopustive.

Gradonačelnik – mrtvačnice – Grad Omiš trenutno završava projekte mrtvačnica Srijane i Svinišće i do kraja godine bi za njih trebali ishoditi građevne dozvole. Zemljište za te mrtvačnice nije bilo u vlasništvu Grada Omiša te je bilo potrebo riješiti imovinsko pravna pitanja. To je osnovni problem i ono što odugovlači postupak čak i do dvije, tri godine.

Mrtvačnica u Ostrvici – preduvjet za gradnju je arheološko istraživanje tog terena. To je sigurno jako skup i dugotrajan posao pa se postavlja pitanje je li bolje iznaći neku drugu povoljniju lokaciju ….

Zemljište u Seocima predviđeno za mrtvačnicu je državna imovina i postoje određene procedure da bi to zemljište postalo vlasništvo Grada Omiša, koje naravno traju i koštaju.

Grad Omiš sa ovim kapacitetima ne može odraditi toliko zahtjevnih projekata u istom, kratkom roku.

Za prijedlog Izrade UPU-a Mala Luka će vidjeti što je s tim predmetom.

Buka – Eol – vlasnik objekta tvrdi da ima sve potrebne ateste buke, nema ništa protiv da se vrši kontrola i nadzor pa ako nije u redu neka snosi sankcije.

Preko tjedna nema toliko buke, preko vikenda, ako je neki koncert onda se to zaista čuje, no moramo uzeti u obzir i to da u gradu postoji i skupina mlađih ljudi koji se žele zabaviti. Moramo biti spremni na kompromis i zadovoljiti potrebe svih skupina građana. Bolje je da mladi ostanu ovdje nego da putuju u okolne gradove radi zabave.

**Zdravka Šodan** – zašto nema kontejnera za razvrstavanje otpada u Gatima?

Leonardo Ljubičić – ni u jednom momentu građani nisu ostavljeni bez ijedne mogućnosti za razvrstavanje otpada jer ukoliko je trenutno uklonjen javni spremnik za odvojeno prikupljanje otpada, to znači da su građani dobili kante za odvojeno prikupljanje otpada, a može se i koristiti mogućnost besplatnog odlaganja na Furnaži - Zakučac.

U dogledno će vrijeme biti maknuti svi javni spremnici i građani će dobiti kante za razvrstavanje otpada.

**Zdravka Šodan –** 13.6. stanari ul. Fra S. Vrila su poslali upit komunalnom odjelu, ništa nije odgovoreno, pa traži pisani odgovor.

Dostavlja u pisanom obliku inicijative stanovnika Ulice Fra S. Vrlića kako slijedi:

1. Čišćenje „šume“ i makije na gradskom zemljištu u neposrednoj blizini stambenih zgrada

2. Postavljanje nužnog broja protupožarnih hidranata u mjesnoj zajednici Mlija Brzet

3. Uređenje parkirnih mjesta (kaskadna gradnja) na gradskom zemljištu Mlija.

Kada se planiraju ukloniti 2 „buba mare“ na Vangradu, na cesti?

Zorica Terzić – Županijskim cestama smo poslali dopis sa zahtjevom da se uklone „buba mare“, odgovoreno dam je da temeljem Zakona o cestama na nogostupu trebamo djelovati mi – Grad Omiš. No, moramo vidjeti u projektu je li se radi o pješačkom kolniku ili o cestovnom pojasu. Ovdje se radi o sigurnosti pješaka, provjeriti će sa projektantom.

Gradonačelnik – treba donijeti rješenje o uklanjanju i to riješiti.

**Mijo Mimica –** mora još samo naglasiti da su se ranije kontejneri praznili svakodnevno i zaista molimo da se za 2 ljetna mjeseca uvede frekventniji odvoz, zimi je nevažno koliko puta.

Traži odgovor za deponij Gata.

Gradonačelnik – na Gradskom vijeću smo donijeli Odluku o lokacijama za deponiranje građevinskog materijala. Sa izvođačem radova smo dogovorili da se divlji deponij u Vrisovcima sanira na način da se pokupi svo smeće (plastika, gume isl,) te pripremi plato za nasipanje kamenog materijala, i to se sada radi. Isto tako će biti i sa kipom u Gatima, no čekamo suglasnost Ministarstva državne imovine jer se radi o zemljištu Hrvatskih šuma.

Leonardo Ljubičić – uspoređujući stanje u Peovici sada i u vrijeme direktora Mimice, potpuno je drugi način i zakon rada. Peovica je tada imala 6 kamiona i praznila je 600 spremnika, sada ima 14 kamiona i 12 000 spremnika. To se ne može prazniti svaki dan.

Poanta je upravo optimalizacija rada, da se ne voze poluprazni kamioni, no „crne točke“ uvijek interventno odvozimo.

**Ad 3/**

PRIJEDLOG ODLUKE O DONOŠENJU STRATEGIJE UPRAVLJANJA IMOVINOM

GRADA OMIŠA ZA RAZDOBLJE 2020. – 2026.G.

Gradonačelnik je dostavio prijedlog Odluke o donošenju Strategije upravljanja imovinom Grada Omiša za razdoblje 2020.-2026.g. , te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O d l u k a**

**o donošenju Strategije upravljanja imovinom Grada Omiša za 2020.-2026g.**

sa tekstom kao u prilogu ovog zapisnika oznake Klasa:940-01/19-01/9, Urbroj:2155/01-02-20.

**Ad 4/**

PRIJEDLOG ODLUKE O DAVANJU SUGLASNOSTI

NA PRIJELOG TEKSTA DODATKA BR. 3. UGOVORA O ZAKUPU AUTO KAMPA RIBNJAK

Gradonačelnik je dostavio prijedlog Odluke o davanju suglasnosti na prijedlog teksta dodatka br. 3 Ugovora o zakupu auto kampa Ribnjak, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Ivo Tomasović, gradonačelnik Grada Omiša izvijestio je u ovom predmetu.

U otvorenoj raspravi sudjelovali su:

**Mijo Mimica –** nitko nema ništa protiv da Galeb dobije kamp u zakup još godinu dana i da se novi natječaj raspiše kada budu bolji uvjeti na tržištu.

Grad Omiš je i prije 20 godina, kada je sklapan ugovor, napravio puno za Galeb i izašao im u susret, no kako su bila već 3 aneksa ugovora, predlaže da za ovo što danas planiramo izglasati zatražimo mišljenje Državnog odvjetništva, a temeljem članka 27. osnovnog ugovora.

Đurđica Đelalija - ugovor o zakupu je sklopljen temeljem natječaja, ova predložena izmjena ugovora je sasvim u skladu sa člankom 369. Zakona o obveznim odnosima te nema potrebe da se ovaj ugovor predočava Državnom odvjetništvu.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 9 glasova ZA i 4 glasa SUZDRŽAN donijeta

**Odluka o davanju suglasnosti**

**na prijedlog teksta dodatka br. 3. Ugovora o zakupu auto kampa Ribnjak**

sa tekstom kao u prilogu ovog zapisnika oznake Klasa: 372-01/17-01/01, Urbroj:2155/01-01-20-4.

**Ad 5/**

PRIJEDLOG ODLUKE O DOPUNI ODLUKE O

PRIVREMENOM OSLOBAĐANJU OD OBVEZE PLAĆANJA ZAKUPNINE

Gradonačelnik je dostavio prijedlog Odluke o dopuni Odluke o privremenom oslobađanju od obveze plaćanja zakupnike, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas izvijestio je u ovom predmetu.

U otvorenoj raspravi nitko nije sudjelovao.
Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 13 glasova ZA donijeta

**O d l u k a o**

**dopuni Odluke o privremenom oslobađanju od obveze plaćanja zakupnine**

sa tekstom kao u prilogu ovog zapisnika oznake Klasa:372-01/17-01/27, Urbroj:2155/01-01-20-9.

**Ad 6/**

PRIJEDLOG ODLUKE O IZMJENI I DOPUNI ODLUKE O KOMUNALNOJ

INFRASTRUKTURI GRADA OMIŠA I NJEZINOM PRAVNOM STATUSU

Gradonačelnik je dostavio prijedlog Odluke o izmjeni i dopuni Odluke o komunalnoj infrastrukturi Grada Omiša i njezinom pravnom statusu te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 14 glasova ZA donijeta

**O d l u k a**

**o izmjeni i dopuni Odluke o komunalnoj infrastrukturi Grada Omiša**

**i njezinom pravnom statusu**

sa tekstom kao u prilogu ovog zapisnika oznake Klasa:363-01/19-01/506, Urbroj:2155/1-05-2/3-20-4.

**Ad 7/**

PRIJEDLOG MIŠLJENJA

O DAVANJU OVLAŠTENJA ZA POKRETANJE POSTUPKA IZDAVANJA LOKACIJSKE DOZVOLE ZA KONCESIJU NA POMORSKOM DOBRU NA PREDJELU GARMA RAVNICE

Gradonačelnik je dostavio prijedlog Mišljenja o davanju ovlaštenja za pokretanje postupka izdavanja lokacijske dozvole za koncesiju na pomorskom dobru na predjelu Grama Ravnice, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi sudjelovali su:

**Denis Dujmović –** već duže vrijeme ispred kluba vijećnika postavlja pitanja koja su vezana za ugovor o prodaji turističkog kompleksa Garma Ravnice. Iz dobivenih odgovora nisu mogli utvrditi sve nejasnoće ovog ugovora dodatno su postavili dva vijećnička pitanja još 2019. godine ,a odgovore nikada nisu dobili. Pitanja su postavili komunalnom odjelu, gradonačelniku i predsjedniku Gradskog vijeća, a na znanje i svim vijećnicima. Dodatna pitanja su se odnosila na članak 27. predmetnog ugovora – citira odgovor Odvjetnika Mijoča:

„ Temeljem ugovora i to prema čl. 27. Grad Omiš je kao prodavatelj bio dužan ukinuti javnu prometnicu kroz lokalitet Garma te u Izmjenama i dopunama PUPa Grama istu izmjestiti na rubni sjeveroistočni dio lokaliteta Garma povezujući lokalitet sa naseljem Nemira od viadukta na cesti D8 pa do ulaza u zapadni dio naselja Nemira. Prodavatelj je tu obavezu bio dužan obaviti najkasnije u roku od 8 mjeseci od dana usvajanja Izmjena i dopuna UPU-a Garma. Prostorni plan je donesen 3.8.2007.g. a Grad Omiš je tek 19.7.2010.g. donio Urbanistički plan uređenja, dakle 6 godina nakon zaključenja ugovora. Navedena javna prometnica nije ukinuta niti izmještena a što je prema odredbama Ugovora bio preduvjet da bi kupac mogao podnijeti zahtjev za izdavanje lokacijske dozvole. Sukladno toj činjenici Grad Omiš je u predmetnom pravnom sporu prema našem stavu nije imao dobru pravnu poziciju, radi se o visokoj vrijednosti spora te u slučaju gubitka istog Grad Omiš bio bi dužan Turističkom cvijetu nadoknaditi visoke iznose parničnih troškova. Turistički cvijet d.o.o. je jasno iznio da svoju obavezu nije mogao izvršiti uslijed kašnjenja Grada Omiša, točnije jer Grad Omiš svoju obavezu nije izvršio.“

Iz odgovora Odvjetnika Mijoča jasno se da isčitati da Grad Omiš nije ispunio svoje ugovorne obveze što je preduvjet da i pravni sljednik kupca počne izvršavati svoje ugovorne obaveze, a to je, sukladno ostalim člancima Ugovora, razvoj i izgradnja ovog turističkog kompleksa.

Ovaj klub vijećnika suglasan je sa izdavanjem ovlaštenja za pokretanje postupka izdavanja lokacijske dozvole za potrebe provođenja natječajnog postupka radi dodjele koncesije na pomorskom dobru u svrhu izgradnje i gospodarskog korištenja luke posebne namjene – luke nautičkog turizma – marine na predjelu Garma Ravnice uz uvjet da Grad Omiš i Turistički cvijet d.o.o. sporazumno utvrde način i provedivost vezano za sporni članak 27. kako bi se ispunili svi preduvjeti da se uz luku posebne namjene luke nautičkog turizma – marine na predjelu Garma Ravnice, u razumnom roku, razvije i turistički kompleks Ravnice a isti je s lukom sastavni dio UPU-a Garma - Ravnice.

Tek tada bi bili ostvareni svi preduvjeti, a to je potpora i pomoć investitoru i zdravom kapitalu i cjelovitom turističkom razvoju ovoga kompleksa, a s druge strane potpora svim Omišanima odnosno građanima koji su željni rada jer bi temeljem odredbi ugovora, a pod uvjetom adekvatne stručne spreme, upravo stanovnici ovoga grada imali prednost pro zapošljavanju.

To je trebala i biti svrha prodaje ovog turističkog kompleksa, već kada je prodan za 50,02 eura po m2 odnosno 8015 m2 za 4.009.453,14 eura s obvezom izmještanja LC 67124 koja je pod upravom Županijske uprave za ceste.

Ovo je prilika da, sukladno iznijetom, Turistički cvijet d.o.o. kroz ovo Mišljenje, pozove na sporazumno rješavanje spornog članka 27. kako bi se navedena Županijska cesta izmjestila, a sadašnja LC 67124 postala obalna šetnica.

Uz gornji zahtjev, zahtijevaju, sukladno pravu na pristup informacijama da se odgovori na dodatna vijećnička pitanja od 21.5.2019. i 30.7.2019. a prije svega da se dostavi situacija UPU-a Garma Ravnice u mjerili 1:1000 te u prepoznatljivoj boji markirate prometnice/cu unutar obuhvata predmetnog plana koje bi postale svojstvo javnog dobra, a za koje se Grad Omiš obvezao da će iste izmjestiti odnosno izgraditi.

Gradonačelnik – koncesija za luku (što je današnja tema ove točke) – nitko ne garantira da će ju dobiti Turistički cvijet d.o.o. tako da prijedlog kluba vijećnika nije vezan za današnju točku dnevnog reda.

**Denis Dujmović** – kada ćemo konačno, kao stranka koja nije ispunila svoje ugovorne obaveze, ići s prijedlogom prema Turističkom cvijetu d.o.o., da se konačno ovaj problem riješi?

Gradonačelnik – možemo razgovarati sa Turističkim cvijetom, no pitanje je kakva je tu naša pozicija s obzirom na ugovor.

Nakon zaključenja rasprave predsjedavatelj je prijedlog dao na glasovanje potom je utvrđeno daje sa 12 glasova ZA i 2 glasa PROTIV donijeto

**M i š lj e nj e o**

**davanju ovlaštenja za pokretanje postupka izdavanja lokacijske dozvole za koncesiju na pomorskom dobru na predjelu Garma Ravnice**

sa tekstom kao u prilogu ovog zapisnika oznake Klasa:350-01/20-01/06, Urbroj:2155/01-01-20-3.

**Ad 8/**

PRIJEDLOG ODLUKE KOJOM SE DJEČJEM VRTIĆU OMIŠ PREDAJE POSLOVNI PROSTOR NA ADRESI PUT RIBNJAKA 11 RADI OBAVLJANJA DJELATNOSTI PREDŠKOLSKOG ODGOJA

Gradonačelnik je dostavio prijedlog Odluke kojom se Dječjem vrtiću Omiš predaje poslovni prostor na adresi Put ribnjaka 11 radi obavljanja djelatnosti predškolskog odgoja, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 14 glasova ZA donijeta

**O d l u k a**

**kojom se Dječjem vrtiću Omiš predaje poslovni prostor na adresi Put Ribnjaka 11 radi obavljanja djelatnosti predškolskog odgoja**

sa tekstom kao u prilogu ovog zapisnika oznake Klasa: 372-01/20-01/19, Urbroj:2155/01-01-20-2.

**Ad 9/**

PRIJEDLOG ODLUKE O UKIDANJU SVOJSTVA JAVNOG DOBRA

NA KAT.ČES.ZEM. 9575 I 8842 K.O. ROGOZNICA

Gradonačelnik je dostavio prijedlog Odluke o ukidanju svojstva javnog dobra na kat. čest.zem. 9575 i 8842 k.o. Rogoznica, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela, izvijestio je u ovom predmetu.

U otvorenoj raspravi sudjelovali su:

**Mijo Mimica** – gdje se nalazi ova čestica zemlje? Nije vidljivo iz prijedloga.

Stipe Žuljević Mikas – radi se o Pisku, vidi se u skici i obrazloženju.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 9 glasova ZA, 3 glasa PROTIV i 2 glasa SUZDRŽAN donijeta

**O d l u k a**

**o ukidanju svojstva javnog dobra na kat.čest.zem. 9575 i 8842 k.o. Rogoznica**

sa tekstom kao u prilogu ovog zapisnika oznake Klasa: 350-05/18-01/30, Urbroj:2155/1-05-02/3-20-6.

**Ad 10/**

PRIJEDLOG RJEŠENJA O IMENOVANJU RAVNATELJICE GRADSKOG MUZEJA OMIŠ

Gradonačelnik je dostavio prijedlog Rješenje o imenovanju ravnateljica Gradskog muzeja Omiš, te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Đeki Stanić, pročelnik UO za gospodarstvo i društvene djelatnosti izvijestio je u ovom predmetu.

U otvorenoj raspravi sudjelovali su:

**Ivan Puljiz** – Odbor za izbor i imenovanje dao je pozitivno mišljenje na ovaj prijedlog, no to nije bilo jednoglasno.

U razgovoru sa kompetentnim ljudima zaključeno je da je ovaj natječaj protuzakonit i protustatutaran iz jednostavnog razloga što je ubačena stavka da bi novi ravnatelj morao imati položen ispit za kustosa, a to ne stoji nigdje u Zakonu o muzejima niti Statutu.

Kada je zatražen uvjet položenog ispita za kustosa isti tren je eliminirana krema omiške inteligencije jer su se na natječaj javili dr.sc. Elvira Sorić, gospodin Reljanović sa dugogodišnjim iskustvom u muzejima, gospodin Vice Tomasović koji je u svijetu kulture vrlo iznimna osoba….njih se sve elegantno eliminiralo stavkom „kustos“.

Traži da se ova točka skine s dnevnog reda, zatraži mišljenje Ministarstva kulture je li ovaj natječaj zakonit i statutaran.

Obraća se vijećnicima sa zamolbom da glasuju protiv prijedloga, nema ništa protiv predložene gospođe, no njezino izvješće 2017.g. u Trilju, kao ravnateljice muzeja nije prošlo.

Uvjeren je da gradonačelnik ima najbolju namjeru , no treba provjeriti zakonitost natječaja.

Traženjem papira o položenom ispitu za kustosa eliminirana je gradska inteligencija i mli i apelira da se točka skine s dnevnog reda današnje sjednice.

Đeki Stanić – ovdje se radi o pravnom tumačenju, koje može biti razmatrano iz više kutova, odnosno različitih interesa. Kada se izrađivao tekst natječaja, podloga su bili Zakon o muzejima, Zakon o ustanovama, Statut i Pravilnik o unutarnjem ustrojstvu i načini rada gradskog muzeja Omiš koji je opći akt ustanove donesen na sjednici Gradskog vijeća Grada Omiša u 7. mjesecu 2000.godine i još uvijek je na snazi.

Pravilnik o unutarnjem ustrojstvu je jednako pravni opći akt kao i Statut i on predviđa kustosa.

**Ana Generalić** – ukoliko prijedlog kolege Puljiza o skidanju točke s dnevnog reda ne bude prihvaćen, odnosno ukoliko se bude glasovalo o prijedlog predlagatelja, ona najavljuje izuzimanje od glasovanja budući da je jedna od kandidatkinja član njezine uže obitelji, pa stoga ne može biti potpuno objektivna. No, mora reći da se dijelom mora složiti s kolegom Puljizom, odnosno razvidno je da postoje neke nelogičnosti između Zakona koji to propisuje i naših internih Pravilnika i Statuta. Zbog interesa cijeloga Grada bilo bi dobro da su se te stvari provjerile na vrijeme i da nismo došli u situaciju da u momentu kada trebamo glasovati o nečemu, nismo sigurni je li to odgovara Zakonu.

**Jure Šaban Stanić** – budući da je član Županijskog kulturnog vijeća već više godina i sudjelovao je u evaluaciji više programa vezanih za kulturu i pročitao 13 četverogodišnjih programa za muzeje na prostoru naše Županije.

Program gospođe Tabak je detaljno isčitao i mora reći za njega da je loš.

U tom prijedlogu Programa nema nikakvog okvirnog vremenika četverogodišnje grada.

Mi ne znamo koji će se muzejski programi odvijati u kojem vremenu. Program muzeja je napravljen na temelju definicije muzejske ustanove , u ovom Programu nema nikakvih detalja o istraživanju bilo čega. Nakon toga gospođa Tabak kaže da će se baviti time da li je sva muzejska građa invertirana i u kakvom je stanju, te daljnjim koracima oko pohrane i zaštite muzejskih predmeta – ona se nema šta time baviti, time se bavi Pravilnik o zaštiti muzejske građe i zna se kako se time upravlja. Da li je muzejska građa evidentirana ili ne mogla je saznati u razgovoru sa sadašnjim ravnateljem prof. Novakovićem koji sigurno ima određenu katalošku zbirku. Nakon toga gospođa navodi svoja iskustva koja je imala u muzejima u kojima je radila do sada, međutim ništa od tih njezinih iskustava se ne aplicira na Gradski muzej Omiš. Zaštita muzejske zgrade koju navodi u Programu – to je trećerazredna priča u ovom trenutku. Također mu se u ovom Programu ne sviđa dio koji je teorijsko izlaganje u kojem između ostalog stoji - muzej treba biti interdisciplinarno središte za kulturu i umjetnost kao i mjesto okupljanja i sinergije muzejskih sadržaja i kulturne javnosti….itd. – to muzej treba biti od danas do slijedećih 100 godina, no što će biti iduće 4 godine za koje je ovaj Program trebao biti napisan?

Nažalost mora utvrditi da gospođa nema „blage veze“ o povijesnoj građi Grada Omiša jer na kraju svog Programa kaže – vizija budućnosti Gradskog muzeja Omiš bila bi stvaranje vrhunske baze podataka – nema vrhunske baze podataka, baze podataka ima ili nema, ne postoji *vrhunska baza podataka.*

Položen ispit za kustosa ne smatra nekom vrhunskom kvalifikacijom za ravnatelja muzeja u Omišu, a isto tako 3 velika muzeja koja nisu tražila zvanje kustosa a to su Muzej za umjetnost i obrt u Zagrebu, Etnografski muzej i Arheološki muzej u Splitu, sve te muzejske institucije su značajno veće od Gradskog muzeja Omiš.

Iz svega može samo zaključiti da gospođa Tabak nije upoznata sa kulturnom baštinom grada Omiša i njezin Plan i program je „sklepan“ od glave do pete. Nema ništa ako ćemo gospođu zaposliti ali treba napraviti novi Plan i program četverogodišnjeg plana jer ovaj joj je bez veze.

**Ivan Puljiz** – gradonačelnik je dobio legitimitet na izborima i on i Gradsko vijeće donose odluke i vode grad. Imate pravo postaviti ravnatelja muzeja, ali sablasna je poruka da neki ljudi nisu kompetentni, samo zato što je iz Statuta izvedena jedna uredba. Smatra da je ova odluka protuzakonita i protustatutarna, ravnatelja muzeja ne treba biti kustos, i ovim radite štetu omiškom muzeju. Točku treba odgoditi, provjeriti zakonitost, ništa se neće dogoditi da ravnatelja izaberemo za mjesec dana kada budemo sigurni je li sve po zakonu.

Gradonačelnik – natječaj za ravnatelja muzeja je raspisan u skladu sa Zakonom o muzejima i Statutu ustanove i Pravilniku o unutarnjem ustrojstvu koje je donijelo Gradsko vijeće 2004. godine.

Đeki Stanić – Statut je donijelo Gradsko vijeće kao i Pravilnik o unutarnjem ustrojstvu. Vijećnik Šaban Stanić je spominjao muzeje kojima je osnivač RH, to nije rang osnivača JLS-a, a prema tome nisu ni uvjeti jednaki. Postoje muzeji koji imaju Upravna vijeća i koji na svojim sjednicama donositi Odluke. Mi imamo Gradsko vijeće kao jedino tijelo u javnoj ustanovi, kao osnivača, koje može regulirati neke akte.

Zadatak pročelnika je bio da pripremi natječaj i kao struka je procijenio da bi u natječaj trebalo ugraditi sve ono što imamo na snazi. U Pravilniku stoji odredba koja kaže da ravnatelj muzeja treba biti kustos, to do danas nitko nije promijenio u 5 mandata koji su prošli od donošenja Pravilnika. Zadnjih 20 godina smo provodili natječaja za nove mandate ravnatelja i držali taj Pravilnik na snazi. Obaveza pročelnika je bila da ga prouči, utvrdi je li u koliziji sa Zakonom. Kustos je muzejsko zanimanje i logično je očekivati da netko tko se bavi muzejskom djelatnošću potraži uvjete koji omogućavaju da muzej bolje funkcionira.

I Zakon o knjižnicama traži poseban uvjet diplomiranog knjižničara i to je u natječaju.

Nije imao dilemu treba li nešto što piše u Pravilniku o unutarnjem ustrojstvu staviti u natječaj, to je njegovo stručno postupanje, koje je podložno svakoj procjeni, na svim instancama, od mišljenja Ministarstva do Upravnog suda.

Svi kandidati, naši domicilni, znali su da gospodin Novaković ide u mirovinu, znali su koji su uvjeti i imali su vremena položiti ispit za kustosa kao npr. gospodin Vukorepa koji ima kustoski ispit, no nema dovoljno potrebnog radnog staža.

Gradonačelnik – ne zanima ga odakle je neki kandidat, nego imamo Zakonom propisane akte i naše akte koje je donijelo Gradsko vijeće i toga se trebamo držati. Može nam netko biti najdraži, ali ako ne ispunjava uvjete onda ne može javiti na natječaj.

Pročelnik Stanić je propisao natječaj sukladno propisanim odredbama.

**Simona Jurjević** – koji članak predmetnog Pravilnika to propisuje i u kojem je Službenom glasniku grada Omiša objavljen?

Đeki Stanić – članak 4. Pravilnika, Službeni Glasnik Grada Omiša br. 5/2000.

**Ivan Puljiz** – zašto se nema pravo žalbe na ovakvu odluku?

Lidija Pavković – na Odluke Gradskog vijeća nema žalbe, nego se može pokrenuti upravni spor, po Zakonu o lokalnoj upravi i samoupravi.

**Ana Generalić** – postoji li mogućnost da taj Pravilnik, onda kada je sastavljan, u svojoj suštini nije bio u skladu sa Zakonom, postoji li neka nelogičnost i sl.?

Đeki Stanić – o potrebi postajanja klauzule „kustos“ u predmetnom Pravilniku odlučilo je predstavničko tijelo 2000. godine. Ne vidi koliziju sa Zakonom.

**Zvonko Močić** – nitko ovdje nije rekao da ostali kandidati nemaju kompetencije, svi su

itekako kompetentni, no ne mogu se ignorirati Odluke koje su na snazi.

**Jure Šaban Stanić –** znamo da je natječajna forma, forma, no ima li ikakve veze to što je on u svom izlaganju govorio da u Planu i programu rada ne postoji nikakav vremenik rada, prepisane su samo formulacije iz udžbenika…

Zamolio bi da se kandidati razmotre sa strane sadržaja, a ne samo sa strane forme.

**Denis Dujmović** – zašto Odbor za izbor i imenovanja po pitanju ovih stručnih tema, odnosno programa rada, nije saslušao kandidate?

**Zvonko Močić** – zato što je natječaj raspisao gradonačelnik, a Odbor samo daje mišljenje.

Đeki Stanić – prema Poslovniku o radu Gradskog vijeća o ovakvim temama je potrebno mišljenje Odbora za izbor i imenovanje, no ono nije obvezujuće.

U Statutu muzeja je predviđeno da prijedlog za ravnatelja ustanove daje gradonačelnik i on provodi postupak, a Odluku donosi Gradsko vijeće.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa glasova 7 glasova ZA, 2 glasa PROTIV i 5 glasova SUZDŽAN donijeta

**O d l u k a**

**kojom se ne vrši imenovanje ravnateljice Gradskog muzeja Omiš**

sa tekstom kao u prilogu ovog zapisnika oznake Klasa: 612-05/20-01/01, Urbroj:2155/01-01-20-10.

**Ad 11/**

PRIJEDLOG RJEŠENJA O IMENOVANJU RAVNATELJICE GRADSKE KNJIŽNICE OMIŠ

Gradonačelnik je dostavio prijedlog Rješenje o imenovanju ravnateljica Gradske knjižnice Omiš, te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Đeki Stanić, pročelnik UO za gospodarstvo i društvene djelatnosti izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 12 glasova ZA donijeto

**R J E Š E NJ E**

 **imenovanju ravnateljice Gradske knjižnice Omiš**

1. Za ravnateljicu javne ustanove Gradska knjižnica Omiš imenuje se

**SVJETLANA BULJEVIĆ, prof. i dipl.knjižn.** iz Omiša, Cetinska cesta 32 A

1. Dužnost ravnateljice obnaša se na vrijeme od 4 godine koje započinje s danom 05. rujna 2020.g.
2. Do dana stupanja na dužnost po novom mandatnom razdoblju imenovana je dužna sklopiti odgovarajući ugovor o radu u ime osnivača na strani ustanove s kojom zaključuje gradonačelnik Grada Omiša. Dosadašnji ugovor o radu ravnateljice Narodne knjižnice Omiš Klasa: 612-074/16-01/03, Urbroj:2155/01-02-16-10/1 od 31. srpnja 2016.g. prestaje na dan 4. rujna 2020.g.
3. Ovo Rješenje stupa na snagu danom donošenja i objavljuje se u Službenom glasniku Grada Omiša.

**Ad 12/**

PRIJEDLOG ZA ZAUZIMANJE STAVA O INICIJATIVI GRAĐANA NASELJA DUBRAVA ZA IZDVAJANJE NASELJA DUBRAVA IZ SASTAVA GRADA OMIŠA I PRIPAJANJE GRADU SPLITU

Mjesni Odbor Dubrava dostavio je Inicijativu mještana Dubrava zaprimljenu 1.listpodada 2019. godine i dodatno obrazloženje iste zaprimljeno 6.veljače 2020.g. radi cit.“provođenja daljnjih postupaka…“ za izdvajanje naselja Dubrava iz sastava Grada Omiša i njegovo pripajanje Gradu Splitu.

Gradonačelnik je Inicijativu dostavio Gradskom vijeću radi zauzimanja stava o istoj.

Pisani materijal uz ovu točku dostavljen je svim članovima Vijeća.

Lidija Pavković, pročelnica ureda gradonačelnika izvijestila je u ovom predmetu.

U otvorenoj raspravi sudjelovali su:

**Denis Dujmović** – što strateški za Grad Omiš predstavlja i znači izdvajanje naselja Dubrava iz sastava Grada Omiša?

Boli ga i smeta „cjepkanje“ Poljica i moguće događanje da se i neka druga naselja budu željela izdvojiti?

Gubi li što Grad Omiš, osim teritorija, izdvajanjem naselja Dubrava…. geostrateški i sl.?

Imamo li saznanja da Grad Split želi prihvatiti Dubravu u svoju JLS?

Imao bi grižnju savjesti kada bi se tako olako dao teritorij, a s druge strane bi ne bi bilo ugodno niti uskratiti ljudima koji nešto žele ostvariti. Želi bi da se ova Odluka donese koncenzusom.

Gradonačelnik – predstavnici MO Dubrava su nam rekli da su razgovarali sa službenikom u Gradu Splitu koji im je rekao da bi Grad Split njih prihvatio u svoj sastav.

Ništa službenije od toga nemamo.

**Jure Šaban Stanić** – ništa mi „ne dajemo“ nego oni hoće otići. No ako smo se odlučili poštovati demokratske procedure, onda o svemu treba odlučivati većina.

Ako većina mještana želi pripajanje Splitu, mi bi trebali poštovati većinsku volju, iako mu se takva inicijativa ne sviđa.

Pitanje je može li se to provesti u odnosu na pravnu regulativu, odnosno hoće li ih Grad Split prihvatiti?

**Zvonko Močić** – ovdje se od Gradskog vijeća Grada Omiša traži da im mi to dopustimo izdvajanje iz naše JLS.

Ne radi se tu o demokratskom pravu Dubrave da kaže da odlaze i to je gotovo, nego Dubrava traži da Grad Omiš (odnosno Gradsko vijeće) kaže da je to izdvajanje u redu. Mi smo demokratski izabrani vijećnici za to da štitimo interese Grada Omiša u cijelosti i neka vijećnici glasuju po svojoj savjesti.

**Mijo Mimica** – Grad Omiš je trebao jasno reći o čemu glasujemo, odnosno dostaviti pisani prijedlog – želimo ili ne želimo da se Dubrava izdvaja iz Grada Omiša ili ne.

Budući da se intenzivno govori o spajanju JLS možda treba sačekati i vidjeti što će se po tom pitanju događati pa onda razmatrati ovu Inicijativu.

Mladen Domikulić, predsjednik MO Dubrava iznio je argumente mještana Dubrava za izdvajanje iz sastava JLS Grada Omiša, a sve kao u dokumentaciji koja je u pisanom obliku dostavljena svim Vijećnicima.

Nakon zaključenja rasprave predsjedavatelj je Inicijativu dao na glasovanje potom je utvrđeno da sa 1 glasom ZA , 3 glasa PROTIV i 8 glasova SUZDRŽAN Inicijativa nije podržana te je donijet

**Z A K LJ U Č A K**

1. Ne podržava se inicijativa mještana naselja Dubrava za izdvajanje naselja Dubrava iz sastava Grada Omiša i njegovo pripajanje Gradu Splitu koju je dostavio Mjesni Odbor Dubrava, a Grad Omiš zaprimio 1. listopada 2019. i 6. veljače 2020. (dodatno obrazloženje predmetne inicijative.

2. Ovaj Zaključak objaviti će se u Službenom glasniku Grada Omiša

Završeno u 12.00 sati

Voditeljica zapisnika Predsjednik Gradskog vijeća

Ružica Jerčić Zvonko Močić, dr.med.